               EUROPOS KOMISIJA
            Briuselis, 2019 10 11
            COM(2019) 459 final
            2019/0216(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Paslaugų ir investicijų komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu Paslaugų ir investicijų komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl numatomo sprendimo dėl Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso, taikomo sprendžiant dėl Susitarimo Aštunto skyriaus (Investicijos) kylančius ginčus, priėmimo.

               2.Pasiūlymo aplinkybės

               2.1.Kanados ir Europos Sąjungos bei jos valstybių narių išsamus ekonomikos ir prekybos susitarimas (IEPS)

               Kanados ir Europos Sąjungos bei jos valstybių narių išsamaus ekonomikos ir prekybos susitarimo (toliau – Susitarimas) tikslas – liberalizuoti ir palengvinti prekybą ir investicijas, taip pat skatinti glaudesnius Europos Sąjungos ir Kanados (toliau – Šalys) ekonominius santykius. Susitarimas pasirašytas 2016 m. spalio 30 d. ir laikinai taikomas nuo 2017 m. rugsėjo 21 d.

               2.2.Paslaugų ir investicijų komitetas

               Paslaugų ir investicijų komitetas, kuris, inter alia, sprendžia investicijų per sieną klausimus, įsteigtas Susitarimo 26.2 straipsnio 1 dalies b punktu. Vadovaujantis Susitarimo 8.44 straipsnio 1 dalimi, Paslaugų ir investicijų komitetas sudaro sąlygas Šalims konsultuotis dėl klausimų, susijusių su Susitarimo Aštuntu skyriumi (Investicijos), įskaitant sunkumus, galinčius kilti įgyvendinant Susitarimo Aštuntą skyrių (Investicijos), ir galimus Susitarimo Aštunto skyriaus (Investicijos) patobulinimus, visų pirma atsižvelgiant į patirtį ir įvykius, susijusius su kitais tarptautiniais forumais ir kitais Šalių susitarimais.

               Vadovaujantis Susitarimo 26.2 straipsnio 4 dalimi, Paslaugų ir investicijų komitetas posėdžiauja kartą per metus, nebent Susitarime būtų nustatyta kitaip arba bendrapirmininkiai nuspręstų kitaip. Papildomi posėdžiai gali būti rengiami Šalies arba IEPS jungtinio komiteto prašymu. Paslaugų ir investicijų komitetui bendrai pirmininkauja Šalių atstovai. Savo posėdžių tvarkaraštį ir darbotvarkę jis nustato bendru sutarimu. Komitetas gali nustatyti ir keisti savo darbo tvarkos taisykles, jei mano, kad tai tikslinga. Jis gali siūlyti sprendimų projektus, kad juos priimtų IEPS jungtinis komitetas, arba pats priimti sprendimus, kai tai numatyta Susitarime.

               Vadovaujantis IEPS jungtinio komiteto ir specialiųjų komitetų, įskaitant Paslaugų ir investicijų komiteto, darbo tvarkos taisyklių
                  1
                10 taisyklės 2 punktu, laikotarpiu tarp posėdžių Paslaugų ir investicijų komitetas gali priimti sprendimus ar rekomendacijas, taikydamas rašytinę procedūrą, jei taip abipusiu sutarimu nusprendžia Susitarimo Šalys. Tuo tikslu Paslaugų ir investicijų komiteto bendrapirmininkiai, laikydamiesi 7 taisyklės, pasiūlymo tekstą raštu išplatina Prekybos ir investicijų komiteto nariams ir nurodo terminą, per kurį nariai turi pranešti apie visus jiems susirūpinimą keliančius klausimus ar pakeitimus, kuriuos jie nori padaryti. Pasibaigus šiam terminui, patvirtinti pasiūlymai perduodami pagal 7 taisyklę ir įrašomi į kito posėdžio protokolą.

               2.3.Paslaugų ir investicijų komiteto numatomas aktas

               Paslaugų ir investicijų komitetas turi priimti sprendimą dėl Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso, taikomo sprendžiant dėl Susitarimo Aštunto skyriaus (Investicijos) kylančius ginčus (toliau – numatomas aktas).

               Numatomo akto tikslas – papildyti taisykles, taikomas įgyvendinant Susitarimo 8.30 straipsnį (Etikos normos).

               Numatomas aktas Šalims bus privalomas.

               3.Pozicija, kurios turi būti laikomasi Sąjungos vardu

               Kaip nustatyta Bendro aiškinamojo dokumento dėl Susitarimo 6 dalies f punkte, Europos Sąjunga bei jos valstybės narės ir Kanada susitarė nedelsiant pradėti tolesnį darbą, susijusį su Susitarimo nuostatomis dėl investicinių ginčų sprendimo, vadinamąja investicinių teismų sistema
                  2
               .

               Pagal Susitarimo 8.44 straipsnio 2 dalį „Šalims sutarus ir įgyvendinus savo atitinkamus vidaus reikalavimus ir procedūras, Paslaugų ir investicijų komitetas priima Ginčų sprendimo kolegijos narių elgesio kodeksą, kuris taikomas sprendžiant dėl šio skyriaus kylančius ginčus ir kuriuo galima pakeisti ar papildyti taikomas taisykles, įtraukiant kitas temas, kaip antai: a) informacijos atskleidimo prievoles; b) Ginčų sprendimo kolegijos narių nepriklausomumą ir nešališkumą ir c) konfidencialumą. Šalys deda visas pastangas, kad elgesio kodeksas būtų priimtas ne vėliau kaip pirmą šio Susitarimo laikino taikymo ar įsigaliojimo dieną ir bet kuriuo atveju – ne vėliau kaip per dvejus metus nuo tos dienos“.

               Bendro aiškinamojo dokumento dėl Susitarimo 6 dalies f punkte pateikta aiški nuoroda į „tolesnį darbą, susijusį su elgesio kodeksu, kad būtų geriau užtikrintas kolegijos narių nešališkumas“.

               Be to, Komisijos ir Tarybos pareiškimas Nr. 36, įtrauktas į Tarybos posėdžio protokolą Tarybai priėmus sprendimą, kuriuo suteikiami įgaliojimai Sąjungos vardu pasirašyti IEPS, nustatyta: „IEPS jau numatyti etikos reikalavimai kolegijų nariams bus kuo skubiau ir per tinkamą laikotarpį, kad valstybės narės galėtų į juos atsižvelgti vykdydamos savo ratifikavimo procedūras, išsamiai išdėstyti privalomame ir įpareigojančiame Elgesio kodekse (tai taip pat jau yra numatyta IEPS). Į šį kodeksą visų pirma bus įtrauktos: išsamios elgesio normos, taikytinos kandidatams į kolegijos nario ar Apeliacinės ginčų sprendimo kolegijos nario pareigas visų pirma, kiek tai susiję su informacijos apie jų praeityje vykdytą arba dabartinę veiklą, kuri gali turėti įtakos jų paskyrimui arba pareigų vykdymui, atskleidimu; išsamios elgesio normos, taikytinos kolegijos ir Apeliacinės ginčų sprendimo kolegijos nariams jų kadencijos metu; išsamios elgesio normos, taikytinos kolegijos ir Apeliacinės ginčų sprendimo kolegijos nariams pasibaigus jų kadencijai; įskaitant draudimą eiti tam tikras pareigas arba verstis tam tikra profesine veikla nustatytą laikotarpį pasibaigus jų kadencijai; elgesio normų nesilaikymo atveju – sankcijų mechanizmas, kuris būtų veiksmingas ir kuriuo būtų visapusiškai laikomasi teisminių institucijų nepriklausomumo principo“
                  3
               .

               Numatomu aktu visiškai įgyvendinami šie įsipareigojimai įtraukiant išsamias Ginčų sprendimo kolegijos narių, Apeliacinės ginčų sprendimo kolegijos narių ir tarpininkų etikos taisykles. Konkrečiai kalbant, elgesio kodekse, be kita ko, pateiktos nuostatos dėl pareigų proceso metu (numatomo akto 2 straipsnis), atskleidimo prievolės (3 straipsnis), nepriklausomumo, nešališkumo ir kitų prievolių (4 straipsnis), buvusių narių prievolių (5 straipsnis), konfidencialumo prievolių (6 straipsnis), skaidrumo prievolių, susijusių su procesui skirtu laiku ir išlaidomis (7 straipsnis), sankcijų (8 straipsnis), tarpininkų prievolių (9 straipsnis) ir konsultacinių komitetų steigimo (10 straipsnis). Numatomas aktas įsigalios Susitarimo įsigaliojimo dieną (11 straipsnis).

               Šis pasiūlymas dera su kitomis IEPS investicinių teismų sistemos įgyvendinimo iniciatyvomis. Konkrečiai kalbant, nuo 2018 m. birželio mėn. Komisija bendradarbiauja su valstybėmis narėmis Tarybos prekybos politikos paslaugų ir investicijų komitete ir su Kanada dėl keturių sprendimų projektų dėl:

               –taisyklių, kuriomis sutvarkomi Apeliacinės ginčų sprendimo kolegijos veikimo administraciniai ir organizaciniai aspektai pagal Susitarimo 8.28 straipsnio 7 dalį;

               –Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso pagal Susitarimo 8.44 straipsnio 2 dalį;

               –tarpininkavimo, kuriuo gali naudotis ginčo šalys pagal Susitarimo 8.44 straipsnio 3 dalies c punktą, taisyklių ir

               –darbo tvarkos taisyklių priimant aiškinimus pagal Susitarimo 8.31 straipsnio 3 dalį ir 8.44 straipsnio 3 dalies a punktą.

               Toliau vykdomas darbas kitose investicinių teismų sistemos įgyvendinimo srityse. Kaip nustatyta Bendro aiškinamojo dokumento dėl Susitarimo 6 dalies f punkte, „[b]endras tikslas yra užbaigti darbą iki IEPS įsigaliojimo“.

               Todėl, siekiant užtikrinti veiksmingą Susitarimo įgyvendinimą, tikslinga nustatyti poziciją, kurios Sąjungos vardu turi būti laikomasi Paslaugų ir investicijų komitete, grindžiamą pridedamu sprendimo projektu.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  4
               .

               4.1.2.Taikymas aptariamuoju atveju

               Paslaugų ir investicijų komitetas yra susitarimu, būtent Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS) (toliau – Susitarimas), įsteigtas organas.

               Aktas, kurį turi priimti Paslaugų ir investicijų komitetas, yra teisinę galią turintis aktas. Vadovaujantis Susitarimo 26.2 straipsnio 4 dalimi, numatomas aktas bus Šalims privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialiniai teisiniai pagrindai yra SESV 207 straipsnio 3 dalis ir 207 straipsnio 4 dalies pirma pastraipa.

               4.3.Išvada

               Siūlomo sprendimo teisiniai pagrindai turėtų būti SESV 207 straipsnio 3 dalis ir 207 straipsnio 4 dalies pirma pastraipa kartu su 218 straipsnio 9 dalimi.

               5.Autentiškos kalbos ir numatomo akto skelbimas

               Kadangi Paslaugų ir investicijų komiteto aktu bus įgyvendinamos Susitarimo nuostatos dėl investuotojų ir valstybių ginčų dėl investicijų sprendimo, jį tinkama priimti visomis kalbomis, kuriomis Susitarimo tekstas yra autentiškas
                  5
                ir, jį priėmus, paskelbti Europos Sąjungos oficialiajame leidinyje.

               2019/0216 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Paslaugų ir investicijų komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu (ES) 2017/37
                  6
                Europos Sąjungos vardu numatyta pasirašyti Kanados ir Europos Sąjungos bei jos valstybių narių išsamų ekonomikos ir prekybos susitarimą (IEPS) (toliau – Susitarimas). Susitarimas buvo pasirašytas 2016 m. spalio 30 d.;

               (2)Tarybos sprendimu (ES) 2017/38
                  7
                numatomas Susitarimo dalių, įskaitant jo nuostatas dėl Paslaugų ir investicijų komiteto ir specialiųjų komitetų įsteigimo, laikinas taikymas. Susitarimas laikinai taikomas nuo 2017 m. rugsėjo 21 d.;

               (3)pagal Susitarimo 26.2 straipsnio 4 dalį Paslaugų ir investicijų komitetas gali priimti sprendimus, kai tai numatyta Susitarime;

               (4)vadovaujantis Susitarimo 8.44 straipsnio 2 dalimi Paslaugų ir investicijų komitetas turi priimti sprendimą dėl Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso, taikomo sprendžiant dėl Susitarimo Aštunto skyriaus (Investicijos) kylančius ginčus;

               (5)todėl, siekiant užtikrinti veiksmingą Susitarimo įgyvendinimą, tikslinga nustatyti poziciją, kurios Sąjungos vardu turi būti laikomasi Paslaugų ir investicijų komitete, grindžiamą pridedamu Paslaugų ir investicijų komiteto sprendimo dėl elgesio kodekso projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Europos Sąjungos vardu Paslaugų ir investicijų komitete, dėl Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso priėmimo, grindžiama prie šio Tarybos sprendimo pridedamu Paslaugų ir investicijų komiteto sprendimo projektu.

               2 straipsnis

               1.Paslaugų ir investicijų komiteto sprendimas priimamas visomis kalbomis, kuriomis Susitarimo tekstas yra autentiškas.

               2.Paslaugų ir investicijų komiteto priimtas sprendimas skelbiamas Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2018 m. rugsėjo 26 d. IEPS jungtinio komiteto sprendimas Nr. 001/2018, kuriuo priimamos jo ir specialiųjų komitetų darbo tvarkos taisyklės (OL L 190, 2018 7 27, p. 13), paskelbtas Prekybos GD svetainėje
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Bendras aiškinamasis dokumentas dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) (OL L 11, 2017 1 14, p. 3).

                     (3)

                        Į Tarybos posėdžio protokolą įtrauktini pareiškimai (OL L 11, 2017 1 14, p. 9).

                     (4)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (5)

                        Pagal Susitarimo 30.11 straipsnį (Autentiški tekstai) Susitarimas parengtas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai yra autentiški.

                     (6)

                        2016 m. spalio 28 d. Tarybos sprendimas (ES) 2017/37 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) pasirašymo Europos Sąjungos vardu (OL L 11, 2017 1 14, p. 1).

                     (7)

                        2016 m. spalio 28 d. Tarybos sprendimas (ES) 2017/38 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) laikino taikymo (OL L 11, 2017 1 14, p. 1080).

    ---documentbreak---

               EUROPOS KOMISIJA
            Briuselis, 2019 10 11
            COM(2019) 459 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Paslaugų ir investicijų komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso priėmimo

               PRIEDAS

               PROJEKTAS

               PASLAUGŲ IR INVESTICIJŲ KOMITETO SPRENDIMAS Nr. [.../2019]

               ... m. ... ... d.

               kuriuo priimamas Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodeksas

               IEPS PASLAUGŲ IR INVESTICIJŲ KOMITETAS,

               atsižvelgdamas į Kanados ir Europos Sąjungos bei jos valstybių narių išsamaus ekonomikos ir prekybos susitarimo (toliau – Susitarimas) 26.2 straipsnio 1 dalies b punktą,

               kadangi Susitarimo 8.44 straipsnio 2 dalyje numatyta, kad IEPS Paslaugų ir investicijų komitetas priima elgesio kodeksą, kuris taikomas sprendžiant dėl Susitarimo Aštunto skyriaus kylančius ginčus ir kuriuo galima pakeisti ar papildyti taikomas taisykles,

               PRIĖMĖ ŠĮ SPRENDIMĄ:

               1 straipsnis

               Terminų apibrėžtys

               Šiame sprendime vartojamų terminų apibrėžtys:

               (a)Susitarimo Pirmo skyriaus (Bendrosios apibrėžtys ir pradinės nuostatos) 1.1 straipsnio (Visuotinai taikomos apibrėžtys) apibrėžtys;

               (b)Susitarimo Aštunto skyriaus (Investicijos) 8.1 straipsnio (Apibrėžtys) apibrėžtys;

               (c)padėjėjas – asmuo, kuris nėra ICSID sekretoriato darbuotojas, nario nustatytomis sąlygomis padedantis nariui atlikti tyrimus ar vykdyti pareigas;

               (d)kandidatas – asmuo, pateikęs paraišką ar kitais būdais žinantis, kad jis yra svarstomas būti atrinktas nariu;

               (e)tarpininkas – pagal Susitarimo 8.20 straipsnį (Tarpininkavimas) tarpininkavimo procedūrą atliekantis asmuo ir

               (f)narys – Ginčų sprendimo kolegijos ar Apeliacinės ginčų sprendimo kolegijos, įsteigtos Susitarimo Aštunto skyriaus (Investicijos) F skirsniu (Investuotojų ir valstybių ginčų dėl investicijų sprendimas), narys.

               2 straipsnis

               Pareigos proceso metu

               Kad būtų užtikrintas ginčų sprendimo mechanizmo vientisumas ir nešališkumas, kandidatai, nariai ir buvę nariai vengia netinkamai elgtis ir neleidžia pasireikšti netinkamam elgesiui, ir laikosi tinkamo elgesio normų.

               3 straipsnis

               Informacijos atskleidimo prievolės

               1.Kandidatai Šalims atskleidžia informaciją apie buvusius ir esamus interesus, ryšius ar dalykus, kurie gali daryti poveikį jų nepriklausomumui ar nešališkumui, dėl kurių gali pagrįstai pasireikšti netinkamas elgesys arba tendencingumas. Todėl kandidatai deda visas pagrįstas pastangas, kad išsiaiškintų tokius interesus, ryšius ar dalykus. Informacijos apie buvusius interesus, ryšius ar dalykus atskleidimas apima bent penkerius paskutinius metus iki dienos, kai kandidatas pateikia paraišką arba kitais būdais sužino, kad yra svarstomas būti atrinktas nariu.

               2.Nariai raštu pateikia su faktiniais ar galimais elgesio kodekso pažeidimais susijusią informaciją Šalims ir, kai tai susiję su ginču, ginčo šalims.

               3.Nariai ir toliau deda visas pagrįstas pastangas, kad išsiaiškintų bet kokius šio straipsnio 1 dalyje nurodytus interesus, ryšius ar dalykus. Minėtus interesus, ryšius ar dalykus nariai, eidami savo pareigas, visada atskleidžia informuodami Šalis ir, atitinkamais atvejais, ginčo šalis.

               4.Siekiant užtikrinti, kad kandidatai ir nariai pateiktų susijusią informaciją, ji atskleidžiama naudojant standartinę formą, prie kurios galima pridėti bet kokį dokumentą, ir taikant bet kokią Šalių nustatytą procedūrą.

               4 straipsnis

               Nepriklausomumas, nešališkumas ir kitos narių prievolės

               1.Nariai ne tik laikosi šio sprendimo 2 straipsnyje nustatytų prievolių, bet ir yra nepriklausomi ir nešališki bei sudaro nepriklausomumo ir nešališkumo įspūdį, ir vengia tiesioginių ir netiesioginių interesų konfliktų.

               2.Nariams neturi daryti įtakos asmeniniai interesai, išorinis spaudimas, politiniai sumetimai, visuomenės protestai, lojalumas Šaliai, ginčo šaliai ar kitam asmeniui, susijusiam su procesu ar jame dalyvaujančiam, kritikos baimė ar finansiniai, verslo, profesiniai, šeiminiai ar socialiniai ryšiai ar įsipareigojimai.

               3.Nariai nei tiesiogiai, nei netiesiogiai neprisiima jokių prievolių, nesiekia jokios naudos, neužmezga jokių ryšių ar nesiekia jokių finansinių interesų, kurie gali paveikti jų nepriklausomumą ar nešališkumą arba sukelti tokio poveikio įspūdį.

               4.Nariai nepalaiko su procesu susijusių ex parte ryšių.

               5.Nariai vykdo savo pareigas kruopščiai, greitai, sąžiningai ir uoliai per visą procesą.

               6.Nariai nagrinėja tik per procesą iškeltus ir sprendimui priimti reikalingus klausimus, ir šios pareigos neperleidžia jokiam kitam asmeniui.

               7.Nariai imasi visų tinkamų priemonių užtikrinti, kad jų padėjėjai susipažintų su šio sprendimo 2 straipsniu (Pareigos proceso metu), 3 straipsnio 2 ir 3 dalimis (Informacijos atskleidimo prievolės), 4 straipsnio 1–5 dalimis (Nepriklausomumas, nešališkumas ir kitos narių prievolės), 5 straipsnio 1 ir 3 dalimis (Buvę nariai) 6 straipsniu (Konfidencialumas) ir jų laikytųsi mutatis mutandis.

               8.Nariai tinkamai atsižvelgia į kitas pagal Susitarimą taikomas ginčų sprendimo procedūras ir visų pirma į Apeliacinės ginčų sprendimo kolegijos priimtus sprendimus.

               5 straipsnis

               Buvusių narių prievolės

               1.Buvę nariai vengia veiksmų, kurie gali daryti įspūdį, jog vykdydami pareigas jie buvo tendencingi arba galėjo turėti naudos dėl Ginčų sprendimo kolegijos arba Apeliacinės ginčų sprendimo kolegijos sprendimų.

               2.Nariai įsipareigoja trejus metus nuo kadencijos pabaigos neatstovauti investicinių ginčų, kuriuos nagrinėja Ginčų sprendimo kolegija ar Apeliacinė ginčų sprendimo kolegija, ginčo šalims.

               3.Nedarant poveikio galimybei eiti pareigas padalinyje iki to padalinio vykdomo proceso pabaigos, nariai įsipareigoja, kad, pasibaigus jų kadencijai, jie nedalyvaus:

               (a)jokiomis aplinkybėmis sprendžiant investicinius ginčus, kurių Ginčų sprendimo kolegija ar Apeliacinė ginčų sprendimo kolegija dar nebuvo išsprendusi iki jų kadencijos pabaigos;

               (b)jokiomis aplinkybėmis sprendžiant investicinius ginčus, tiesiogiai ir aiškiai susijusius su ginčais, įskaitant baigtus spręsti ginčus, kuriuos sprendžiant jie dalyvavo kaip Ginčų sprendimo kolegijos arba Apeliacinės ginčų sprendimo kolegijos nariai.

               4.Jei Ginčų sprendimo kolegijos arba Apeliacinės ginčų sprendimo kolegijos pirmininkui pranešama arba jis kitaip sužino, kad buvęs narys, kaip teigiama, būdamas nariu nesilaikė šio straipsnio 1–3 dalyse ar kitose šio sprendimo dalyse nustatytų prievolių, pirmininkas išnagrinėja šį klausimą, suteikia buvusiam nariui galimybę būti išklausytam ir po patikrinimo apie tai praneša:

               (a)profesinei ar kitai institucijai, su kuria tas buvęs narys susaistytas ryšiais;

               (b)Šalims;

               (c)jei tai susiję su konkrečiu ginču, – ginčo šalims, ir

               (d)bet kokio kito susijusio tarptautinio teismo ar ginčų sprendimo institucijos pirmininkui, kad būtų imamasi tinkamų priemonių.

               Ginčų sprendimo kolegijos arba Apeliacinės ginčų sprendimo kolegijos pirmininkas savo sprendimą imtis a–d punktuose nurodytų veiksmų ir jį pagrindžiančias priežastis skelbia viešai.

               6 straipsnis

               Konfidencialumas

               1.Esami ar buvę nariai niekada neatskleidžia neviešos informacijos, kuri yra susijusi su procesu arba buvo gauta proceso metu, taip pat ja nesinaudoja kitiems tikslams, išskyrus tą procesą, ir niekada neatskleidžia šios informacijos arba ja nesinaudoja, kad įgytų asmeninės naudos, suteiktų naudos kitiems arba pakenktų kitų asmenų interesams.

               2.Nariai neatskleidžia potvarkių, nutarimų ar sprendimų arba jų dalių iki jų paskelbimo pagal Susitarimo 8.36 straipsnio (Proceso skaidrumas) skaidrumo nuostatas.

               3.Esami ar buvę nariai neatskleidžia Ginčų sprendimo kolegijos ar Apeliacinės ginčų sprendimo kolegijos svarstymų ar kurio nors nario nuomonės, išskyrus jei ji pateikta nutarime ar sprendime.

               7 straipsnis

               Išlaidos

               Kiekvienas narys registruoja procedūrai skirtą laiką ir savo išlaidas, savo padėjėjų laiką bei išlaidas ir pateikia galutinę jų ataskaitą.

               8 straipsnis

               Sankcijos

               1.Patikslinama, kad šio elgesio kodekso nuostatos taikomos kartu su Susitarimo 8.30 straipsnio 1 dalyje nustatytomis prievolėmis ir 8.30 straipsnio 2 ir 3 dalyse numatytomis procedūromis, o Susitarimo 8.30 straipsnio 4 dalis taikoma pažeidus šį elgesio kodeksą.

               2.Patikslinama, kad IEPS jungtinis komitetas, prieš priimdamas bet kokį sprendimą pagal Susitarimo 8.30 straipsnio 4 dalį, nariui suteikia galimybę būti išklausytam.

               9 straipsnis

               Tarpininkai

               1.Šiame sprendime nustatytos taisyklės, taikomos kandidatams, mutatis mutandis taikomos asmenims, kurie žino, kad yra svarstomi būti paskirti tarpininkais.

               2.Šiame sprendime nustatytos taisyklės, taikomos nariams, mutatis mutandis taikomos tarpininkams nuo jų paskyrimo datos iki datos, kurią:

               (a)šalys susitaria dėl abipusiškai priimtino sprendimo;

               (b)tarpininkas pateikia rašytinį pareiškimą dėl atsistatydinimo iš tarpininko pareigų, arba

               (c)ginčo šalis arba abi ginčo šalys raštu laiško forma informuoja tarpininką ir kitą ginčo šalį, kad atleidžia tarpininką ar nutraukia tarpininkavimo procedūrą, atsižvelgiant į tai, kuri data ankstesnė.

               3.Šiame sprendime nustatytos taisyklės, taikomos buvusiems nariams, mutatis mutandis taikomos buvusiems tarpininkams.

               10 straipsnis

               Konsultaciniai komitetai

               1.Konsultacinis komitetas padeda Ginčų sprendimo kolegijos pirmininkui ir Apeliacinės ginčų sprendimo kolegijos pirmininkui užtikrinti, kad šis elgesio kodeksas ir Susitarimo 8.30 straipsnis (Etikos normos) būtų tinkamai taikomi, taip pat padeda vykdyti bet kurias kitas užduotis, jei tai numatyta.

               2.Konsultacinius komitetus sudaro atitinkami pirmininkų pavaduotojai ir du vyriausieji Ginčų sprendimo kolegijos ar Apeliacinės ginčų sprendimo kolegijos nariai.

               11 straipsnis

               Įsigaliojimas

               Šis sprendimas skelbiamas ir įsigalioja Susitarimo Aštunto skyriaus (Investicijos) F skirsnio (Investuotojų ir valstybių ginčų dėl investicijų sprendimas) įsigaliojimo dieną, jei Šalys diplomatiniais kanalais pasikeičia raštiškais pranešimais, patvirtinančiais, kad jos įgyvendino būtinus savo vidaus reikalavimus ir procedūras.

               Priimta ...


               EUROPOS KOMISIJA
            Briuselis, 2019 10 11
            COM(2019) 458 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios turi būti laikomasi Europos Sąjungos vardu IEPS jungtiniame komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl sprendimo dėl aiškinimų priėmimo pagal IEPS 8.31 straipsnio 3 dalį ir 8.44 straipsnio 3 dalies a punktą procedūros kaip jo darbo tvarkos taisyklių priedo priėmimo

               PRIEDAS

               PROJEKTAS

               IEPS JUNGTINIO KOMITETO SPRENDIMAS Nr. […/2019]

               ... m. ... ... d.

               kuriuo priimama aiškinimų priėmimo pagal IEPS 8.31 straipsnio 3 dalį ir 8.44 straipsnio 3 dalies a punktą procedūra kaip IEPS darbo tvarkos taisyklių priedas

               IEPS JUNGTINIS KOMITETAS,

               atsižvelgdamas į Kanados ir Europos Sąjungos bei jos valstybių narių išsamų ekonomikos ir prekybos susitarimo (toliau – Susitarimas) 26.1 straipsnį, ypač į jo 26.1 straipsnio 4 dalies d punktą ir 26.2 straipsnio 4 dalį,

               kadangi:

               (1)pagal Susitarimo 26.1 straipsnio 4 dalies d punktą IEPS jungtinis komitetas nustato savo darbo tvarkos taisykles;

               (2)pagal Susitarimo 26.2 straipsnio 1 dalies b punktą Paslaugų ir investicijų komitetas yra vienas iš Susitarimu įsteigtų specialiųjų komitetų;

               (3)pagal Susitarimo 26.2 straipsnio 4 dalį specialieji komitetai pagal savo poreikius nustato ir keičia savo darbo tvarkos taisykles;

               (4)IEPS jungtinio komiteto darbo tvarkos taisyklių (2018 m. rugsėjo 26 d. IEPS jungtinio komiteto sprendimas 001/2018) 14 taisyklės 4 punkte numatyta, kad jei kiekvienas specialusis komitetas pagal Susitarimo 26.2 straipsnio 4 dalį nenusprendžia kitaip, darbo tvarkos taisyklės taikomos mutatis mutandis specialiesiems komitetams ir kitiems Susitarimu įsteigtiems organams;

               (5)vadovaudamosi Susitarimo 8.9 straipsnio 1 dalimi Šalys dar kartą patvirtina savo teisę atsižvelgdamos į viešąjį interesą vykdyti reglamentavimo veiklą taip, kad galėtų siekti teisėtų viešosios politikos tikslų, kaip antai susijusių su visuomenės sveikatos apsauga, sauga, aplinkos apsauga, įskaitant klimato kaitą ir biologinę įvairovę, visuomenės dorove ir kultūrų įvairovės skatinimu bei apsauga;

               (6)vadovaujantis Bendro aiškinamojo dokumento dėl Susitarimo 6 dalies e punktu, siekiant užtikrinti, kad pagal Susitarimo Aštunto skyriaus (Investicijos) F skirsnį (Investuotojų ir valstybių ginčų dėl investicijų sprendimas) įsteigtos kolegijos visomis aplinkybėmis atsižvelgtų į Susitarime išdėstytą Šalių ketinimą, į Susitarimą įtrauktos nuostatos, kuriomis Šalims leidžiama skelbti privalomus išaiškinimus, ir Šalys dar kartą patvirtina, kad Kanada ir Europos Sąjunga bei jos valstybės narės yra įsipareigojusios naudotis šiomis nuostatomis siekdamos išvengti, kad kolegijos klaidingai aiškintų Susitarimą, ir ištaisyti klaidingus aiškinimus;

               (7)vadovaujantis Susitarimo 8.31 straipsnio 3 dalimi ir 8.44 straipsnio 3 dalies a punktu, kilus dideliam susirūpinimui dėl aiškinimo, kai jis gali turėti poveikio investicijoms, Paslaugų ir investicijų komitetas, Šalims sutarus ir galutinai įgyvendinus jų atitinkamus vidaus reikalavimus ir procedūras, gali rekomenduoti IEPS jungtiniam komitetui priimti Susitarimo aiškinimus. IEPS jungtinio komiteto priimtas aiškinimas yra privalomas Susitarimo Aštunto skyriaus (Investicijos) F skirsniu (Investuotojų ir valstybių ginčų dėl investicijų sprendimas) įsteigtoms kolegijoms; ir IEPS jungtinis komitetas gali nuspręsti, kad aiškinimas tampa privalomas nuo tam tikros datos,

               NUSPRENDĖ:

               1 straipsnis

               1.Priimama šio sprendimo priede išdėstyta aiškinimų priėmimo pagal Susitarimo 8.31 straipsnio 3 dalį ir 8.44 straipsnio 3 dalies a punktą procedūra kaip IEPS jungtinio komiteto darbo tvarkos taisyklių priedas.

               2.Priedas yra neatskiriama IEPS jungtinio komiteto darbo tvarkos taisyklių (2018 m. rugsėjo 26 d. IEPS jungtinio komiteto sprendimas 001/2018) dalis.

               2 straipsnis

               Priedas yra neatskiriama šio sprendimo dalis.

               3 straipsnis

               Šis sprendimas skelbiamas ir įsigalioja Susitarimo Aštunto skyriaus (Investicijos) F skirsnio (Investuotojų ir valstybių ginčų dėl investicijų sprendimas) įsigaliojimo dieną, jei Šalys diplomatiniais kanalais pasikeičia raštiškais pranešimais, patvirtinančiais, kad jos įgyvendino būtinus savo vidaus reikalavimus ir procedūras.

               Priimta ...

               IEPS jungtinio komiteto vardu

               Bendrapirmininkiai

               PRIEDAS

               IEPS JUNGTINIO KOMITETO DARBO TVARKOS TAISYKLIŲ PRIEDAS

               1.Bet kokiomis aplinkybėmis, jei Šaliai kyla didelis susirūpinimas dėl Susitarimo aiškinimo, kuris gali turėti poveikio investicijoms, įskaitant kai jai kyla didelis susirūpinimas dėl konkrečios priemonės, dėl kurios kitos Šalies investuotojas pateikė prašymą pradėti konsultacijas pagal Susitarimo 8.19 straipsnį (Konsultacijos) teigdamas, kad tokia priemone pažeidžiama prievolė pagal Susitarimo Aštuntą skyrių (Investicijos):

               (a)Šalis gali dėl šio klausimo raštu kreiptis į Paslaugų ir investicijų komitetą;

               (b)jei kreipiamasi pagal a punktą, Šalys nedelsdamos pradeda konsultacijas Paslaugų ir investicijų komitete, ir

               (c)Paslaugų ir investicijų komitetas kuo greičiau priima sprendimą dėl šio klausimo.

               2.Kiekviena Šalis deramai atsižvelgia į kitos Šalies pareiškimus, susijusius su Susitarimo 8.31 straipsnio 3 dalimi, ir deda visas pastangas, kad išspręstų klausimą laiku ir abipusiškai priimtinu būdu.

               3.Šalims sutarus ir galutinai įgyvendinus jų atitinkamus vidaus reikalavimus ir procedūras, Paslaugų ir investicijų komitetas gali rekomenduoti IEPS jungtiniam komitetui priimti aiškinimus dėl atitinkamos (-ų) Susitarimo Aštunto skyriaus (Investicijos) nuostatos (-ų). Šiais aiškinimais gali būti, inter alia, sprendžiamas klausimas, ar ir kokiomis sąlygomis tam tikros rūšies priemonė yra laikoma suderinama su Susitarimo Aštuntu skyriumi (Investicijos).

               4.Jei Paslaugų ir investicijų komitetas nusprendžia rekomenduoti IEPS jungtiniam komitetui priimti aiškinimą, Jungtinis komitetas kuo greičiau priima sprendimą tuo klausimu.

               5.IEPS jungtinio komiteto priimtas aiškinimas yra privalomas Susitarimo Aštunto skyriaus (Investicijos) F skirsniu (Investuotojų ir valstybių ginčų dėl investicijų sprendimas) įsteigtai Ginčų sprendimo kolegijai ir Apeliacinei ginčų sprendimo kolegijai. IEPS jungtinis komitetas gali nuspręsti, kad aiškinimas tampa privalomas nuo tam tikros datos.

               6.IEPS jungtinio komiteto priimti aiškinimai nedelsiant paviešinami ir išsiunčiami Šalims ir Ginčų sprendimo kolegijos bei Apeliacinės ginčų sprendimo kolegijos pirmininkams, kurie užtikrina, kad apie juos būtų pranešta Susitarimo Aštunto skyriaus (Investicijos) F skirsniu (Investuotojų ir valstybių ginčų dėl investicijų sprendimas) įsteigtiems Ginčų sprendimo kolegijos ir Apeliacinės ginčų sprendimo kolegijos padaliniams.

    ---documentbreak---

               EUROPOS KOMISIJA
            Briuselis, 2019 10 11
            COM(2019) 458 final
            2019/0218(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu IEPS jungtiniame komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl sprendimo dėl aiškinimų priėmimo pagal IEPS 8.31 straipsnio 3 dalį ir 8.44 straipsnio 3 dalies a punktą procedūros kaip jo darbo tvarkos taisyklių priedo priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu IEPS jungtiniame komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl numatomo sprendimo dėl aiškinimų priėmimo pagal IEPS 8.31 straipsnio 3 dalį ir 8.44 straipsnio 3 dalies a punktą procedūros kaip jo darbo tvarkos taisyklių priedo, priėmimo.

               2.Pasiūlymo aplinkybės

               2.1.Kanados ir Europos Sąjungos bei jos valstybių narių išsamus ekonomikos ir prekybos susitarimas (IEPS)

               Kanados ir Europos Sąjungos bei jos valstybių narių išsamaus ekonomikos ir prekybos susitarimo (toliau – Susitarimas) tikslas – liberalizuoti ir palengvinti prekybą ir investicijas, taip pat skatinti glaudesnius Europos Sąjungos ir Kanados (toliau – Šalys) ekonominius santykius. Susitarimas pasirašytas 2016 m. spalio 30 d. ir laikinai taikomas nuo 2017 m. rugsėjo 21 d.

               2.2.IEPS jungtinis komitetas

               IEPS jungtinis komitetas įsteigtas Susitarimo 26.1 straipsniu, kuriame nustatyta, kad IEPS jungtinį komitetą sudaro Europos Sąjungos atstovai ir Kanados atstovai ir jam bendrai pirmininkauja Kanados tarptautinės prekybos ministras ir už prekybą atsakingas Europos Komisijos narys arba jų atitinkamai paskirti asmenys. IEPS jungtinis komitetas posėdžiauja kartą per metus arba bet kurios Šalies prašymu ir susitaria dėl savo posėdžių tvarkaraščio ir darbotvarkės. IEPS jungtinis komitetas yra atsakingas už visų Šalių tarpusavio prekybos ir investicijų klausimų sprendimą ir šio Susitarimo įgyvendinimą bei taikymą. Šalis gali kreiptis į IEPS jungtinį komitetą bet kokiu su šio Susitarimo įgyvendinimu ir aiškinimu susijusiu klausimu ar bet kokiu kitu klausimu dėl Šalių tarpusavio prekybos ir investicijų.

               Vadovaujantis Susitarimo 26.3 straipsniu, IEPS jungtinis komitetas yra įgaliotas priimti sprendimus bendru sutarimu visais klausimais, kai tai numatyta Susitarime. IEPS jungtinio komiteto sprendimai Šalims yra privalomi ir Šalys turi juos vykdyti pagal bet kokius savo vidaus reikalavimus bei procedūras.

               Vadovaujantis Susitarimo 26.2 straipsnio 4 dalimi, specialieji komitetai, įskaitant Paslaugų ir investicijų komitetą, gali teikti pasiūlymų projektus, kad juos priimtų IEPS jungtinis komitetas.

               Vadovaujantis IEPS jungtinio komiteto ir specialiųjų komitetų darbo tvarkos taisyklių
                  1
                10 taisyklės 2 punktu, laikotarpiu tarp posėdžių IEPS jungtinis komitetas gali priimti sprendimus ar rekomendacijas, taikydamas rašytinę procedūrą, jei taip abipusiu sutarimu nusprendžia Susitarimo Šalys. Tuo tikslu IEPS jungtinio komiteto bendrapirmininkiai, laikydamiesi 7 taisyklės, pasiūlymo tekstą raštu išplatina IEPS jungtinio komiteto nariams ir nurodo terminą, per kurį nariai turi pranešti apie visus jiems susirūpinimą keliančius klausimus ar pakeitimus, kuriuos jie nori padaryti. Pasibaigus šiam terminui, patvirtinti pasiūlymai perduodami pagal 7 taisyklę ir įrašomi į kito posėdžio protokolą.

               2.3.Numatomas IEPS jungtinio komiteto aktas

               IEPS jungtinis komitetas turi priimti sprendimą dėl aiškinimų priėmimo pagal IEPS 8.31 straipsnio 3 dalį ir 8.44 straipsnio 3 dalies a punktą procedūros kaip jo darbo tvarkos taisyklių priedo (toliau – numatomas aktas).

               Numatomo akto tikslas – paaiškinti IEPS jungtinio komiteto teikiamų Susitarimo nuostatų dėl investicijų aiškinimų priėmimo procedūrą.

               Numatomas aktas Šalims bus privalomas. Susitarimo 26.3 straipsnio 2 dalyje nustatyta: IEPS jungtinio komiteto sprendimai Šalims yra privalomi ir Šalys juos vykdo pagal bet kokius savo vidaus reikalavimus bei procedūras.

               3.Pozicija, kurios turi būti laikomasi Sąjungos vardu

               Kaip nustatyta Bendro aiškinamojo dokumento dėl Susitarimo 6 dalies f punkte, Europos Sąjunga bei jos valstybės narės ir Kanada susitarė nedelsiant pradėti tolesnį darbą, susijusį su Susitarimo nuostatomis dėl investicinių ginčų sprendimo, vadinamąja investicinių teismų sistema
                  2
               .

               Vadovaujantis Susitarimo 8.31 straipsnio 3 dalimi ir 8.44 straipsnio 3 dalies a punktu, kilus dideliam susirūpinimui dėl aiškinimo, kai jis gali turėti poveikio investicijoms, Paslaugų ir investicijų komitetas, Šalims sutarus ir galutinai įgyvendinus jų atitinkamus vidaus reikalavimus ir procedūras, gali rekomenduoti IEPS jungtiniam komitetui priimti Susitarimo aiškinimus. IEPS jungtinio komiteto priimtas aiškinimas yra privalomas Susitarimo Aštunto skyriaus (Investicijos) F skirsniu (Investuotojų ir valstybių ginčų dėl investicijų sprendimas) įsteigtoms kolegijoms. IEPS jungtinis komitetas gali nuspręsti, kad aiškinimas tampa privalomas nuo tam tikros datos.

               Bendro aiškinamojo dokumento dėl Susitarimo 6 dalies e punkte nustatyta: „Siekiant užtikrinti, kad kolegijos visomis aplinkybėmis atsižvelgtų į Susitarime išdėstytą Šalių ketinimą, į IEPS įtrauktos nuostatos, kuriomis Šalims leidžiama skelbti privalomus išaiškinimus. Kanada ir Europos Sąjunga bei jos valstybės narės yra įsipareigojusios naudotis šiomis nuostatomis siekdamos išvengti, kad kolegijos klaidingai aiškintų IEPS, ir kad jos ištaisytų klaidingus aiškinimus“.

               Todėl tikslinga paaiškinti IEPS jungtinio komiteto teikiamų Susitarimo nuostatų dėl investicijų aiškinimų priėmimo procedūrą.

               Pagal Susitarimo 26.1 straipsnio 4 dalies d punktą IEPS jungtinis komitetas 2018 m. rugsėjo 26 d. IEPS jungtinio komiteto sprendimu 001/2018 priėmė savo darbo tvarkos taisykles. Vadovaujantis 14 taisyklės 4 punktu IEPS jungtinio komiteto darbo tvarkos taisyklės taikomos mutatis mutandis specialiesiems komitetams, įskaitant Paslaugų ir investicijų komitetą, ir kitiems Susitarimu įsteigtiems organams, nebent kiekvienas specialusis komitetas nuspręstų kitaip pagal Susitarimo 26.2 straipsnio 4 dalį.

               Tikslinga, kad IEPS jungtinis komitetas priimtų numatomą aktą kaip savo darbo tvarkos taisyklių priedą.

               Numatomame akte, be kita ko, nustatytos konkrečios taisyklės dėl procedūros etapų, kurie yra būtini IEPS jungtiniam komitetui priimant Susitarimo aiškinimus.

               Šis pasiūlymas dera su kitomis IEPS investicinių teismų sistemos įgyvendinimo iniciatyvomis. Konkrečiai kalbant, nuo 2018 m. birželio mėn. Komisija bendradarbiauja su valstybėmis narėmis Tarybos prekybos politikos paslaugų ir investicijų komitete ir su Kanada dėl keturių sprendimų projektų dėl:

               –taisyklių, kuriomis sutvarkomi Apeliacinės ginčų sprendimo kolegijos veikimo administraciniai ir organizaciniai aspektai pagal Susitarimo 8.28 straipsnio 7 dalį;

               –Ginčų sprendimo kolegijos narių, Apeliacinės ginčų sprendimo kolegijos narių ir tarpininkų elgesio kodekso pagal Susitarimo 8.44 straipsnio 2 dalį;

               –tarpininkavimo, kuriuo gali naudotis ginčo šalys pagal Susitarimo 8.44 straipsnio 3 dalies c punktą, taisyklių ir

               –darbo tvarkos taisyklių priimant aiškinimus pagal Susitarimo 8.31 straipsnio 3 dalį ir 8.44 straipsnio 3 dalies a punktą.

               Toliau vykdomas darbas kitose investicinių teismų sistemos įgyvendinimo srityse. Kaip nustatyta Bendro aiškinamojo dokumento dėl Susitarimo 6 dalies f punkte, „[b]endras tikslas yra užbaigti darbą iki IEPS įsigaliojimo“.

               Todėl, siekiant užtikrinti veiksmingą Susitarimo įgyvendinimą, tikslinga nustatyti poziciją, kurios Sąjungos vardu turi būti laikomasi IEPS jungtiniame komitete, dėl numatomo akto.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               IEPS jungtinis komitetas yra susitarimu, būtent Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS) (toliau – Susitarimas), įsteigtas organas.

               Aktas, kurį turi priimti IEPS jungtinis komitetas, yra teisinę galią turintis aktas. Vadovaujantis Susitarimo 26.3 straipsnio 2 dalimi, numatomas aktas bus Šalims privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialiniai teisiniai pagrindai yra SESV 207 straipsnio 3 dalis ir 207 straipsnio 4 dalies pirma pastraipa.

               4.3.Išvada

               Siūlomo sprendimo teisiniai pagrindai turėtų būti SESV 207 straipsnio 3 dalis ir 207 straipsnio 4 dalies pirma pastraipa kartu su 218 straipsnio 9 dalimi.

               5.Autentiškos kalbos ir numatomo akto skelbimas

               Kadangi IEPS jungtinio komiteto aktu bus įgyvendinamos Susitarimo nuostatos dėl investuotojų ir valstybių ginčų dėl investicijų sprendimo, jį tinkama priimti visomis kalbomis, kuriomis Susitarimo tekstas yra autentiškas
                  4
                ir, jį priėmus, paskelbti Europos Sąjungos oficialiajame leidinyje.

               2019/0218 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu IEPS jungtiniame komitete, įsteigtame Kanados ir Europos Sąjungos bei jos valstybių narių išsamiu ekonomikos ir prekybos susitarimu (IEPS), dėl sprendimo dėl aiškinimų priėmimo pagal IEPS 8.31 straipsnio 3 dalį ir 8.44 straipsnio 3 dalies a punktą procedūros kaip jo darbo tvarkos taisyklių priedo priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu (ES) 2017/37
                  5
                Europos Sąjungos vardu numatyta pasirašyti Kanados ir Europos Sąjungos bei jos valstybių narių išsamų ekonomikos ir prekybos susitarimą (IEPS) (toliau – Susitarimas). Susitarimas buvo pasirašytas 2016 m. spalio 30 d.;

               (2)Tarybos sprendimu (ES) 2017/38
                  6
                numatomas Susitarimo dalių, įskaitant jo nuostatas dėl IEPS jungtinio komiteto ir Paslaugų ir investicijų komiteto įsteigimo, laikinas taikymas. Susitarimas laikinai taikomas nuo 2017 m. rugsėjo 21 d.;

               (3)pagal Susitarimo 26.3 straipsnio 1 dalį siekiant šio Susitarimo tikslų IEPS jungtinis komitetas įgaliojamas priimti sprendimus visais klausimais, kai tai numatyta šiame Susitarime;

               (4)pagal Susitarimo 26.3 straipsnio 2 dalį IEPS jungtinio komiteto sprendimai Šalims yra privalomi ir Šalys juos vykdo pagal bet kokius savo vidaus reikalavimus bei procedūras;

               (5)pagal Susitarimo 26.1 straipsnio 4 dalies d punktą IEPS jungtinis komitetas nustato savo darbo tvarkos taisykles;

               (6)pagal Susitarimo 26.2 straipsnio 1 dalies b punktą Paslaugų ir investicijų komitetas yra vienas iš Susitarimu įsteigtų specialiųjų komitetų;

               (7)pagal Susitarimo 26.2 straipsnio 4 dalį specialieji komitetai pagal savo poreikius nustato ir keičia savo darbo tvarkos taisykles;

               (8)IEPS jungtinio komiteto darbo tvarkos taisyklių (2018 m. rugsėjo 26 d. IEPS jungtinio komiteto sprendimas 001/2018) 14 taisyklės 4 punkte numatyta, kad jei kiekvienas specialusis komitetas pagal Susitarimo 26.2 straipsnio 4 dalį nenusprendžia kitaip, darbo tvarkos taisyklės taikomos mutatis mutandis specialiesiems komitetams ir kitiems Susitarimu įsteigtiems organams;

               (9)vadovaujantis Susitarimo 8.31 straipsnio 3 dalimi ir 8.44 straipsnio 3 dalies a punktu, kilus dideliam susirūpinimui dėl aiškinimo, kai jis gali turėti poveikio investicijoms, Paslaugų ir investicijų komitetas, Šalims sutarus ir galutinai įgyvendinus jų atitinkamus vidaus reikalavimus ir procedūras, gali rekomenduoti IEPS jungtiniam komitetui priimti Susitarimo aiškinimus. IEPS jungtinio komiteto priimtas aiškinimas yra privalomas Susitarimo Aštunto skyriaus (Investicijos) F skirsniu (Investuotojų ir valstybių ginčų dėl investicijų sprendimas) įsteigtoms kolegijoms. IEPS jungtinis komitetas gali nuspręsti, kad aiškinimas tampa privalomas nuo tam tikros datos;

               (10)todėl, siekiant užtikrinti veiksmingą Susitarimo įgyvendinimą, tikslinga nustatyti poziciją, kurios Sąjungos vardu turi būti laikomasi IEPS jungtiniame komitete, grindžiamą pridedamu IEPS jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Europos Sąjungos vardu IEPS jungtiniame komitete dėl sprendimo dėl aiškinimų priėmimo pagal IEPS 8.31 straipsnio 3 dalį ir 8.44 straipsnio 3 dalies a punktą procedūros kaip jo darbo tvarkos taisyklių priedo priėmimo, grindžiama prie šio Tarybos sprendimo pridedamu IEPS jungtinio komiteto sprendimo projektu.

               2 straipsnis

               1.IEPS jungtinio komiteto sprendimas priimamas visomis kalbomis, kuriomis Susitarimo tekstas yra autentiškas.

               2.IEPS jungtinio komiteto priimtas sprendimas skelbiamas Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                        2018 m. rugsėjo 26 d. IEPS jungtinio komiteto sprendimas Nr. 001/2018, kuriuo priimamos jo ir specialiųjų komitetų darbo tvarkos taisyklės (OL L 190, 2018 7 27, p. 13), paskelbtas Prekybos GD svetainėje
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Bendras aiškinamasis dokumentas dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) (OL L 11, 2017 1 14, p. 3).

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        Pagal Susitarimo 30.11 straipsnį (Autentiški tekstai) Susitarimas parengtas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai yra autentiški.

                     (5)

                        2016 m. spalio 28 d. Tarybos sprendimas (ES) 2017/37 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) pasirašymo Europos Sąjungos vardu (OL L 11, 2017 1 14, p. 1).

                     (6)

                        2016 m. spalio 28 d. Tarybos sprendimas (ES) 2017/38 dėl Kanados ir Europos Sąjungos bei jos valstybių narių išsamaus ekonomikos ir prekybos susitarimo (IEPS) laikino taikymo (OL L 11, 2017 1 14, p. 1080).


               EUROPOS KOMISIJA
            Briuselis, 2019 10 30
            COM(2019) 563 final
            2019/0245(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Pasaulio prekybos organizacijos generalinėje taryboje

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Pasaulio prekybos organizacijos (PPO) generalinėje taryboje dėl numatomo priimti sprendimo dėl Susitarimo dėl žemės ūkio produktų, kaip apibrėžta Sutarties dėl žemės ūkio 2 straipsnyje, tarifinių kvotų administravimo nuostatų peržiūros.

               2.Pasiūlymo aplinkybės

               2.1.Pasaulio prekybos organizacijos steigimo sutartis

               Siūlomu Tarybos sprendimu siekiama suteikti Europos Komisijai įgaliojimus Sąjungos vardu pritarti sprendimui, kurį ketinama priimti Pasaulio prekybos organizacijos (PPO) generalinėje taryboje. Pasaulio prekybos organizacija buvo įsteigta Marakešo sutartimi (toliau – PPO steigimo sutartis), kuri įsigaliojo 1995 m. sausio 1 d.

               Europos Sąjunga yra tos sutarties šalis.

               2.2.Pasaulio prekybos organizacijos ministrų konferencija ir generalinė taryba

               Vadovaujantis PPO steigimo sutarties IV straipsnio 1 dalimi, Ministrų konferencija turi įgaliojimus priimti sprendimus visais klausimais, kurie numatyti bet kurioje iš daugiašalių prekybos sutarčių.

               Tačiau, vadovaujantis PPO steigimo sutarties IV straipsnio 2 dalimi, kai nevyksta Ministrų konferencijos susirinkimai, jos funkcijas vykdo Generalinė taryba.

               Vadovaujantis IX straipsnio 1 dalimi, PPO organai siekia sprendimus priimti bendru sutarimu.

               2.3.Numatomas PPO generalinės tarybos aktas

               2013 m. gruodžio mėn. PPO ministrų konferencijos devintojoje sesijoje (prekybos) ministrai priėmė sprendimą dėl Susitarimo dėl žemės ūkio produktų, kaip apibrėžta Sutarties dėl žemės ūkio 2 straipsnyje, tarifinių kvotų administravimo nuostatų (WT/MIN(13)/39) (toliau – Susitarimas dėl tarifinių kvotų).

               Susitarimo dėl tarifinių kvotų tikslas – supaprastinti žemės ūkio produktų tarifinių kvotų administravimą. Susitarimo dėl tarifinių kvotų 13 punkte numatyta galimybė jį peržiūrėti, atsižvelgiant į ligšiolinę patirtį, susijusią su jo veikimu. Peržiūra turėjo prasidėti ne vėliau kaip per ketverius metus nuo Susitarimo dėl tarifinių kvotų priėmimo. Žemės ūkio komitetas peržiūros procesą pradėjo 2018 metais. 2019 m. pradžioje Žemės ūkio komiteto sekretoriatas paskelbė PPO generalinei tarybai skirtą pranešimo projektą, kuriame aptarti iki šiol įvykę pokyčiai.

               Kadangi PPO narių tarpe nėra bendro sutarimo dėl esminių Susitarimo dėl tarifinių kvotų pakeitimų, Komitetas rekomenduoja Generalinei tarybai pratęsti peržiūros laikotarpį iki 2021 m. pabaigos ir padidinti tarifinių kvotų administravimo skaidrumą (žr. ataskaitos 2 priedą).

               Šios rekomendacijos (išdėstytos ataskaitos 2 priede) turėtų būti pateiktos Generalinei tarybai 2019 m. gruodžio mėn. Generalinė taryba turėtų patvirtinti šias rekomendacijas priimdama sprendimą dėl Susitarimo dėl tarifinių kvotų peržiūros.

               3.Pozicija, kurios turi būti laikomasi Sąjungos vardu

               Šio pasiūlymo tikslas – sudaryti sąlygas Sąjungai imtis priemonių, kad 2019 m. gruodžio mėn. PPO generalinės tarybos posėdyje būtų priimtas sprendimas dėl Susitarimo dėl tarifinių kvotų peržiūros.

               Peržiūros laikotarpio pratęsimas iki 2021 m. pabaigos Sąjungai yra labai svarbus, nes jis suteikia galimybę toliau taikyti dabartinį Susitarimą dėl tarifinių kvotų ir PPO narėms leidžia tęsti diskusijas dėl šio Susitarimo dėl tarifinių kvotų peržiūros.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .

               4.1.2.Taikymas aptariamuoju atveju

               PPO generalinė taryba yra susitarimu, t. y. PPO steigimo sutartimi, įsteigtas organas.

               Aktas, kurį turi priimti Generalinė taryba, yra teisinę galią turintis aktas. Vadovaujantis PPO steigimo sutarties II straipsnio 2 dalimi ir IX straipsnio 3 dalimi, numatomas aktas bus privalomas pagal tarptautinę teisę.

               Numatomu aktu Sutarties institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

                  Pagrindinis numatomo akto tikslas ir turinys yra susiję su bendra prekybos politika.

                  Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               5.Numatomo akto skelbimas

               PPO generalinės tarybos aktu, kuriuo pratęsiamas Susitarimo dėl tarifinių kvotų taikymas ir nustatomos geresnio tarifinių kvotų naudojimo taisyklės, bus papildyta PPO steigimo sutartis, todėl tikslinga šį priimtą aktą paskelbti Europos Sąjungos oficialiajame leidinyje.

               2019/0245 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Pasaulio prekybos organizacijos generalinėje taryboje

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1994 m. gruodžio 22 d. Tarybos sprendimu 94/800/EB
                  2
                Sąjunga sudarė Pasaulio prekybos organizacijos steigimo sutartį (toliau – PPO steigimo sutartis) ir ji įsigaliojo 1995 m. sausio 1 d.;

               (2)vadovaujantis PPO steigimo sutarties IV straipsnio 1 dalimi, Pasaulio prekybos organizacijos (toliau – PPO) ministrų konferencija turi įgaliojimus priimti sprendimus visais klausimais, kurie numatyti bet kurioje iš daugiašalių prekybos sutarčių;

               (3)vadovaujantis PPO steigimo sutarties IV straipsnio 2 dalimi, kai nevyksta Ministrų konferencijos susirinkimai, jos funkcijas vykdo PPO generalinė taryba;

               (4)vadovaujantis IX straipsnio 1 dalimi, PPO organai sprendimus paprastai priima bendru sutarimu;

               (5)PPO ministrų konferencijos devintojoje sesijoje (Balis, 2013 m. gruodžio mėn.) ministrai priėmė sprendimą dėl Susitarimo dėl žemės ūkio produktų, kaip apibrėžta Sutarties dėl žemės ūkio 2 straipsnyje, tarifinių kvotų administravimo nuostatų (WT/MIN(13)/39) (toliau – Susitarimas dėl tarifinių kvotų), kuris reglamentuoja žemės ūkio produktų tarifinių kvotų valdymą;

               (6)pagal Susitarimo dėl tarifinių kvotų 13 punktą ne vėliau kaip per ketverius metus nuo Susitarimo priėmimo turi prasidėti Susitarimo veikimo peržiūra, per kurią įvertinama iki to laiko įgyta patirtis. Šios peržiūros tikslas – skatinti nuolatinį tarifinių kvotų naudojimo tobulinimo procesą;

               (7)vadovaudamasis 13 punktu, 2018 metais Žemės ūkio komitetas pradėjo Susitarimo dėl tarifinių kvotų peržiūrą. Peržiūros išvados bus pateiktos 2019 m. gruodžio mėn. Generalinės tarybos posėdžiui Žemės ūkio komiteto parengtoje ataskaitoje ([data] ataskaita Nr. ... „Balio sprendimo dėl tarifinių kvotų administravimo veikimo peržiūra“);

               (8)kadangi PPO narių tarpe nėra bendro sutarimo dėl esminių Susitarimo dėl tarifinių kvotų pakeitimų, ataskaitoje rekomenduojama peržiūros laikotarpį pratęsti iki 2021 m. pabaigos, kad būtų galima pasiekti bendrą sutarimą dėl esminių pakeitimų. Ataskaitoje taip pat pateikiamos rekomendacijos, kuriomis siekiama didinti tarifinių kvotų administravimo skaidrumą;

               (9)reikėtų paprašyti PPO generalinės tarybos 2019 m. gruodžio mėn. posėdyje apsvarstyti galimybę patvirtinti ataskaitos Nr. ... 2 priede išdėstytas rekomendacijas, priimant sprendimą dėl Susitarimo dėl tarifinių kvotų peržiūros;

               (10)tikslinga nustatyti poziciją, kurios Sąjungos vardu turi būti laikomasi PPO generalinėje taryboje, nes priimtas sprendimas bus privalomas Sąjungai;

               (11)pagal Europos Sąjungos sutarties 17 straipsnio 1 dalį Sąjungai PPO generalinėje taryboje atstovaus Komisija,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi laikytis Europos Komisija 2019 m. gruodžio mėn. Pasaulio prekybos organizacijos generalinės tarybos posėdyje, grindžiama prie šio sprendimo pridėtu Sprendimo, kuriuo patvirtinamos [data] Žemės ūkio komiteto ataskaitos Nr. ... 2 priede pateiktos jo rekomendacijos Generalinei tarybai, projektu.

               Neesminiams sprendimo projekto pakeitimams Sąjungos atstovai Pasaulio prekybos organizacijos generalinėje taryboje gali pritarti be papildomo Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (2)

                        1994 m. gruodžio 22 d. Tarybos sprendimas 94/800/EB dėl daugiašalių derybų Urugvajaus raunde (1986–1994) priimtų susitarimų patvirtinimo Europos bendrijos vardu jos kompetencijai priklausančių klausimų atžvilgiu (OL L 336, 1994 12 23, p. 1).

    ---documentbreak---

               EUROPOS KOMISIJA
            Briuselis, 2019 10 30
            COM(2019) 563 final
            PRIEDAS
            prie
            Pasiūlymo dėlTARYBOS SPRENDIMO
            dėl pozicijos, kurios Europos Sąjungos vardu turi būti laikomasi Pasaulio prekybos organizacijos Generalinėje taryboje

               PRIEDAS

               BALIO SPRENDIMO DĖL TK ADMINISTRAVIMO TAIKYMO PERŽIŪRA

               Pranešimas Generalinei tarybai

               (1)Devintojoje Ministrų konferencijos sesijoje ministrai priėmė sprendimą dėl Susitarimo dėl žemės ūkio produktų, kaip apibrėžta Sutarties dėl žemės ūkio 2 straipsnyje, tarifinių kvotų administravimo nuostatų (WT/MIN(13)/39) (toliau – Balio sprendimas dėl TK). Ministrai pavedė komitetui peržiūrėti ir stebėti, kaip narės vykdo įsipareigojimus, nustatytus remiantis Balio sprendimu dėl TK, tikėdamiesi, kad peržiūra paskatins nuolat gerinti tarifinių kvotų panaudojimą, pradedant ne vėliau kaip 2017 m., atsižvelgiant į patirtį, kuri buvo sukaupta iki tol
                  1
               . Peržiūros diskusijos buvo pradėtos 2017 m. spalio mėn. įvykusiame komiteto posėdyje
                  2
               . 2018 m. vasario mėn. įvykusiame posėdyje komitetas susitarė dėl dokumento G/AG/W/171
                  3
                peržiūros atlikimo proceso ir terminų. Laikantis sutartos procedūros, peržiūra buvo vykdoma komiteto neribotos sudėties neoficialiuose posėdžiuose, kurie buvo priderinti prie komiteto reguliarių posėdžių
                  4
               .

               (2)Narės aptarė peržiūrą keturiuose neoficialiuose 2018 m. surengtuose komiteto posėdžiuose: vasario 20 d., birželio 11 d., rugsėjo 25 d. ir lapkričio 26 d. Teminė sesija dėl tarifinių kvotų administravimo ir nepakankamo jų panaudojimo surengta per lapkričio mėn. neoficialų posėdį, kuriame dalyvavo pramonės atstovai. Per peržiūros diskusijas taip pat buvo atsižvelgta į narių raštu išsakytas nuomones. Taip pat sekretoriatas, atsižvelgdamas į narių prašymus ir sutartą peržiūros procesą bei atlikimo terminus, parengė informacinį pranešimą
                  5
                dėl tarifinių kvotų administravimo ir panaudojimo lygio, kad būtų lengviau atlikti peržiūrą. 1 priede pateiktas visų raštu pateiktų ir atliekant peržiūrą jau išnagrinėtų dokumentų sąrašas.

               (3)Peržiūros diskusijose narės išskyrė šias temas: 1) Esminių įsipareigojimų, kylančių iš Balio sprendimo dėl TK, veiksmingas įgyvendinimas ir to įgyvendinimo stebėjimas; 2) TK skaidrumo reikalavimai; 3) Nepakankamo kvotų panaudojimo mechanizmas. Kai kurie klausimai
                  6
               , iškelti pagal kiekvieną iš šių trijų temų, taip pat per lapkričio mėn. temines diskusijas, yra nurodyti toliau.

               VEIKSMINGAS ĮGYVENDINIMAS IR TOLESNI VEIKSMAI

               i.Pagal TK išduotų nepanaudotų licencijų perskirstymas;

               ii.Perskirstymo procesai, įskaitant konkrečioms šalims skirtas kvotas
                  7
               ;

               iii.Dalijimasis patirtimi ir geriausia praktika dėl to, kaip pagerinti TK panaudojimo lygius, įskaitant TK perskirstymą pagal regioninės prekybos susitarimus.

               TK SKAIDRUMO REIKALAVIMAI

               i.Laiku ir išsamiai pateikiami TK pranešimai;

               ii.Greitai pateikiama informacija apie TK administravimo pakeitimus;

               iii.Valstybių narių, remiantis TK įsipareigojimais, sistemingai pateikiamos ataskaitos apie TK panaudojimą;

               iv.Suderinta pranešimų teikimo tvarka (pvz. apie nepradėtas naudoti TK arba numatytas TK, kurioms netaikoma jokia tarifinė lengvata);

               v.Pranešimas apie TK nepakankamo kvotų panaudojimo priežastis;

               vi.Keitimasis nacionaline patirtimi ir geriausia praktika TK administravimo srityje;

               vii.Specialusis ir diferencinis režimas (Pranešimo reikalavimų uždedama našta);

               viii.Susiejimas su pranešimo reikalavimais importo licencijų išdavimo procedūrų srityje;

               ix.Sekretoriato techninė pagalba padedant valstybėms narėms geriau laikytis pranešimų teikimo reikalavimų.

               NEPAKANKAMO KVOTŲ PANAUDOJIMO MECHANIZMAS

               i.Skirtingi narių įsipareigojimai (A priedo 4 dalis);

               ii.Specialusis ir diferencinis režimas;

               iii.Potenciali galimybė ateityje mechanizmą taikyti ne visuotinai;

               iv.B priedo ir A priedo 4 dalies susiejimas;

               v.Nepakankamo TK panaudojimo nagrinėjimas;

               vi.Tikslinis nepakankamo TK panaudojimo tam tikruose specifiniuose sektoriuose nagrinėjimas;

               vii.Praktinis nepakankamo TK panaudojimo mechanizmo taikymas (priežasčių, įskaitant galimą to mechanizmo sudėtingumą, nulėmusį jo netaikymą, nagrinėjimas, keitimasis patirtimi, procedūrinių reikalavimų supaprastinimas);

               viii.Sekretoriato tvarkomas nepakankamai panaudotų tarifinių kvotų sąrašas.

               (4)Narių pozicijos dėl to, kaip ateityje reikėtų taikyti nepakankamo kvotų panaudojimo mechanizmo 4 dalį ir susijusio specialiojo ir diferencijuoto režimo nuostatas, skyrėsi. Kai kurios besivystančios šalys narės toliau laikėsi pozicijos, kad Balio sprendimo dėl TK nuostatų dėl specialiojo ir diferencijuoto režimo taikymas neturėtų būti diferencijuojamas; kai kurios kitos narės tvirtino, kad specialusis ir diferencijuotas režimas, taikomas besivystančioms šalims, neturėtų sudarytų palankesnių sąlygų, ir kad besivystančios šalys, kurioms taikomas toks režimas, verčiau turėtų laikytis įsipareigojimų dėl TK valdymo pagal savo išsivystymo lygį.

               (5)Kelios narės laikėsi nuomonės, kad ši peržiūra turi apsiriboti geresnio TK administravimo siekiu ir būti atskirta nuo derybų dėl patekimo į rinką. Kai kurios kitos užsiminė apie galimybę aptarti su TK susijusius klausimus derybose dėl patekimo į rinką.

               (6)Kai kurios kitos narės laikėsi nuomonės, kad komitetas, remdamasis narių pareiškimais, turėtų išnagrinėti priežastis, kodėl nepakankamo kvotų panaudojimo mechanizmas dar nėra taikomas.

               (7)Remiantis Balio susitarimo dėl TK (WT/MIN(13)/39) 13–15 dalimis, komitetas 2019 m. spalio 30 d. posėdyje susitarė dėl šios ataskaitos 2 priede nurodytų rekomendacijų, kad į jas būtų atsižvelgta generalinėje taryboje.

               1 priedas

                        Dokumentų sąrašas

                        G/AG/W/169

                        2017 m. spalio 10 d.

                        Narių įsipareigojimų pagal Balio sprendimą dėl TK administravimo stebėsena ir peržiūra

                        Sekretoriato pastaba

                        G/AG/W/171

                        2018 m. vasario 9 d.

                        Procesas, kurį siūloma taikyti Balio sprendimo dėl TK administravimo taikymo peržiūrai

                        Sekretoriato pastaba

                        G/AG/W/175

                        2018 m. gegužės 18 d.

                                 ir

                        G/AG/W/175/Add.1

                        2019 m. gegužės 7 d.

                        Europos Sąjungos pareiškimas Žemės ūkio komitetui dėl Proceso, kurį siūloma taikyti Balio sprendimo dėl TK administravimo taikymo peržiūrai
                           8

                        Europos Sąjungos pranešimai

                        G/AG/W/179

                        2018 m. birželio 6 d.

                        Balyje priimto ministrų sprendimo dėl „Susitarimo dėl žemės ūkio produktų tarifinių kvotų administravimo nuostatų…“
                           9
                        peržiūra.

                        Kernso grupės pareiškimas

                        G/AG/W/183

                        2018 m. liepos 31 d.

                        Tarifinės kvotos administravimo metodai ir panaudojimo lygis 2007–2016 m.

                        Sekretoriato parengtas informacinis pranešimas

                        G/AG/W/186

                        2018 m. rugsėjo 19 d.

                        Balio sprendimo dėl TK administravimo peržiūra

                        Australijos pareiškimas

                        G/AG/W/197

                        2019 m. gegužės 24 d.

                        Balio sprendimo dėl TK administravimo nepakankamo kvotos panaudojimo mechanizmas

                        Kerno grupės vardu pateiktas pareiškimas

               2 priedas

               (1)[Balio sprendimo dėl TK administravimo 14 dalyje ir 2 išnašoje dėl sprendimo dėl A priedo 4 dalies nurodytas tvarkaraštis turi būti pratęsiamas iki 2021 m. pabaigos arba MC13, priklausomai nuo to, kas įvyks anksčiau. [Siekiant didesnio užtikrintumo, jei iki 2021 m. pabaigos nei Ministrų konferencija, nei Generalinė taryba nenusprendžia pratęsti Balio sprendimo dėl TK administravimo A priedo 4 dalies galiojimo dabartine arba iš dalies pakeista jo forma, A priedo 4 dalis, remiantis to sprendimo 15 dalimi, turi būti nebetaikoma nuo 2022 m. sausio 1 d. [narėms, nurodytoms B priede, taip pat narėms, kurios iki 2021 m. pabaigos kreipiasi su prašymu jas įtraukti į B priedą].]

               (2)Vidurio laikotarpiu Žemės ūkio komitetas (toliau – komitetas) tęs veiklą atsižvelgdamas į diskusijas dėl A priedo 4 dalies taikymo. [Siekiant didesnio užtikrintumo, tol, kol vyksta šios diskusijos, Balio sprendimas dėl TK administravimo ir jo priedai bus toliau taikomi.]

               (3)Komitetas pateiks rekomendacijas Generalinei tarybai dėl 4 dalies [A priedo atsižvelgiant į 14 dalį] taikymo iki 2021 m. pabaigos.]

               (4)Pripažindamas, kaip yra svarbu padidinti TK administravimo ir panaudojimo lygių skaidrumą, taip pat tai, kad valstybės narės turi laiku pateikti pranešimus, ir patvirtindamas, kad elektroninė žemės ūkio susitarimo pranešimų sistema turėtų padėti siekti didesnio suderinimo, komitetas susitarė, kad:

               (a)sekretoriatas parengs narių taikomos TK pranešimo praktikos sąrašą, įtraukdamas ir atvejus, kai numatytos tarifinės kvotos nebuvo pradėtos naudoti;

               (b)komitetas pradės diskusijas dėl narių TK pranešimo praktikos, įskaitant TK panaudojimo lygius, suderinimo;

               (c)kai TK nėra pradėtos naudoti, komitetas skatins nares įtraukti paaiškinimą į MA:2 lentelės forma jų teikiamus pranešimus;

               (d)sekretoriatas reguliariai atnaujins informaciją apie TK administravimą ir TK panaudojimo lygius, kaip nurodyta G/AG/W/183
                  10
               , taip pat atnaujins informaciją apie narių praneštus TK panaudojimo lygius ir apie komitete iškeltus klausimus dėl TK panaudojimo lygių;

               (e)Komitetas, remdamasis narių pateiktais pareiškimais, išnagrinės priežastis, kodėl nepakankamo kvotų panaudojimo mechanizmas dar nėra taikomas.

               (5)Komitetas susitars sistemingai kas 3 metus po šios peržiūros užbaigimo reguliariai peržiūrėti Balio sprendimo dėl TK administravimo taikymą. Šios reguliarios peržiūros apims, be kita ko, narių nepakankamo kvotų panaudojimo mechanizmo taikymo nagrinėjimą, remiantis narių pateiktais pareiškimais.

               __________

                     (1)

                        WT/MIN(13)/39 13 dalis. Informacijos apie nepakankamo kvotų panaudojimo mechanizmo taikymą negauta.

                     (2)

                        Taikomas G/AG/R/86 2.2.1 skyrius.

                     (3)

                        Taikomas G/AG/R/87 2.5.1 skyrius.

                     (4)

                        2019 m. birželio mėn. posėdyje komitetas, siekdamas užbaigti peržiūros ataskaitos rengimą, susitarė pratęsti terminą iki komiteto 2019 m. spalio mėn. posėdžio.

                     (5)

                        G/AG/W/183.

                     (6)

                        Narės dar nepriėmė jokio sprendimo dėl šių klausimų, nei dėl to, ar reikėtų į juos atsižvelgti rekomendacijose.

                     (7)

                        Balyje priimto ministrų sprendimo dėl TK 9 dalyje aptariamas kvotų perskirstymo procesas. Be to, Balio sprendimo A priedo 3 ir 5 išnašose nurodomos teisės šalių, turinčių konkrečiai joms skirtas kvotas atsižvelgiant į nepakankamo kvotų panaudojimo mechanizmą.

                     (8)

                        2018 m. vasario 9 d. dokumentas G/AG/W/171.

                     (9)

                        2013 m. gruodžio 11 d.
                        WT/MIN (13)/39 AND WT/L/914 .

                     (10)

                        Tais atvejais, kai pranešimas MA:2 lentelės forma nėra pateikiamas arba kai TK panaudojimo lygiai nesiekia 65 proc., sekretoriato informaciniame pranešime gali būti atskirai įtrauktas TK sąrašas.